Nicea ostroma (1097)
Nicea ostroma az első keresztes hadjárat első összecsapása volt 1097. május 14. és június 19. között a bizánci segédcsapatokkal megerősített keresztesek és az Ikóniumi Szultánság csapatai közt. Az összecsapás a szeldzsuk csapatok vereségével ért véget, a bizánciak azonban rögtön birtokukba vették a várost annak eleste után, kivívva ezzel a keresztesek ellenszenvét, mely hosszabb távon káros következményekkel járt a két fél kapcsolatára nézve.